<classify> MATOKEO ya mwisho ya Mpango Kabambe wa miaka 20 wa Kuboresha Jiji la Dar es Salaam yamejikita katika nguzo kuu tano zitakazofanikisha utekelezaji wake na kulifanya Jiji hilo kuwa la kisasa.Kwa mujibu wa rasimu ya mpango huo, nguzo hizo zinazingatia maboresho ya mpango huo katika makazi na miundombinu inayoendana na matakwa ya vigezo vya majiji ulimwenguni.Nguzo ya kwanza ni viwango na namna hali ya sasa ilivyo, ya pili ni nadharia za mpango uliopo na mafanikio yake, ya tatu ni muonekano wa muundo wa mji, ya nne ni muda unaozingatia mabadiliko na ya tano ni utajiri wa mji miliki.Kwa kuzingatia haya, mpango unapendekeza kuundwa kwa viwango sahihi vinavyozingatia kanuni na miongozi endelevu, ilieleza sehemu ya rasimu hiyo.Ilieleza kuwa, nguzo hizo zimewekwa kwa kuzingatia pia vigezo halisi na vinavyotekelezeka katika Jiji la Dar es Salaam, ikizingatia mazingira ya kijamii na kiuchumi ya nchi na maisha ya kijamii na kiuchumi yanayobeba taswira ya muundo wa Jiji hilo.Mpango huo unaoanzia mwaka 2016 hadi 2036, umewekwa katika hali ya kuhifadhi rasilimali za kale zinazosimamiwa na nguzo ya tano ya umiliki, pamoja na urasimishaji wa makazi unaolenga kuboresha huduma za afya, elimu, miundombinu, kilimo, biashara na viwanda.Aidha, rasimu katika mwaka 2016 inabainisha kuwa, matumizi makubwa ya ardhi jijini Dar es Salaam ilijumuisha makazi rasmi na yasio rasmi, taasisi, viwanda, kilimo, maeneo ya ardhi hatarishi, maeneo ya wazi ambayo yamewekewa malengo ya kuboreshwa kupitia nguzo hizo.Mpaka mwaka 1963, maeneo mengi ya ardhi jijini Dar es Salaam yalikuwa yamepangiliwa, kukiwa na maeneo machache yaliyokuwa na makazi na matumizi yasio rasmi ikiwemo Keko, Buguruni, Ubungo na Temeke.Huko idadi ya wamiliki binafsi wa nyumba iliongezeka mwaka hadi mwaka. Maeneo mengine yaliyoguswa na ongezeko la makazi hadi kufikia mwaka 1978, ni pamoja na Ukonga kwa upande wa barabara ya Nyerere Pugu, Kawe kwa barabara ya Bagamoyo, Kimara kwa barabara ya Morogoro na Temeke na Changombe kwa upande wa barabara ya Kilwa.Miaka ya kuanzia 1990, maeneo ya Mbezi barabara ya Morogoro nako makazi yaliongezeka, Tegeta kwa upande wa barabara ya Bagamoyo na Mbagala na Mtongani kwa upande wa barabara ya Kilwa.Rasimu inaeleza kuwa, Mkoa wa Dar es Salaam una jumla ya eneo la ukubwa wa hekta 183,018.13 na kati ya hizo hekta 164,820.345 sawa na asilimia 90 ni ardhi. Inakadiriwa kwa sasa idadi ya watu ni milioni 5.4 na mwaka 2036 inatarajiwa kuzidi watu milioni 13.Mpango huo unahusisha Manispaa zote tano za jiji hilo ambazo ni Ubungo, Kinondoni, Ilala, Temeke na Kigamboni.Mpango wa awali uliokuwa unatumika na Jiji hilo mpaka sasa ni wa kuanzia mwaka 1979 hadi 1999.Mwaka jana Waziri wa Ardhi, Nyumba na Maendeleo ya Makazi, William Lukuvi alisema kuwa mpango huo unalenga kulifanya Jiji la Dar es Salaam kuwa Jiji la kisasa lenye mpangilio wa makazi na miundombinu bora.  <topic>: KITAIFA 